Csaknem ezer osztályvezetõt tréningeztet az APEH
Csaknem ezer osztályvezetõnek tartanak tréninget az év elejétõl az APEH-nél. Ennek egyik célja, hogy az osztályvezetõk könnyebben felmerjék tilosban járó beosztottaikat.
Információnk szerint az APEH "belsõ elhárítását" is megerõsítették. Az adóhivatal elnöke tavaly õsszel számos szervezeti és eljárási intézkedést határozott el egy vesztegetõ APEH-osztályvezetõ lebukása után. Elsõként a fõvárosban indult el a továbbképzés, körülbelül 300 osztályvezetõ részesül vezetéselméleti oktatásban.
Tavaly szeptemberben kétmillió forint átvétele közben nyomozók tetten érték az APEH Közép-magyarországi Igazgatóságának egyik osztályvezetõjét, akinek irányításával vagyonosodási vizsgálatokat is végeztek. Az osztályvezetõ ellen vesztegetés miatt indult eljárás. Az ügy horderejét mutatja, hogy az érintett osztály által 2007. elejétõl indított 573 vizsgálat tételes átnézését rendelték el. Eddig 394-et már átvizsgáltak, közülük 88-at küldtek úgynevezett felülellenõrzésre.
Szikora János APEH-elnök tavaly õsszel egy sor szervezeti és eljárási intézkedést határozott el. Szakigazgatói irányítás mellett szakértõi csoport szervezését rendelte el a gyanús és komolyabb ügyek felügyeletére. Az ellenõrzések munkafolyamatát szétbontották, hogy a vizsgálat alá vont személyek és a revizorok között ne alakulhasson ki tartós kapcsolat. Magukat a revíziókat is átalakították, párok helyett ellenõri csoportok mûködnek. Sõt, a vizsgálatot végzõ revizorok csak reggel tudják meg, hová kell menniük.
Az egyik legfontosabb intézkedés az, hogy az ellenõrzési területen dolgozó osztályvezetõk mindegyikét, csaknem ezer embert régiónként tréningre küldenek ez év elejétõl körülbelül fél éven át. Elsõként a fõvárosban indult el a továbbképzés, ahol egyébként szakigazgatói cserét is végrehajtottak. Itt körülbelül 300 osztályvezetõ részesül vezetéselméleti oktatásban, ahol az értékelési motiválási képességeket szeretnék fejleszteni. A tréning fontos célja, hogy javítsák a személyiségjegyek megismerésének képességét, hogy az eddiginél hatékonyabbak tudják észrevenni a visszaélésre utaló jeleket - mondták el az APEH-ben.
A Független Hírügynökség úgy tudja, hogy a belsõ ellenõrzési rendszert is jelentõsen megszigorították a közelmúltban, és emelték a létszámot is. Az adóhivatal ugyanis az elmúlt másfél évben számos új feladatot kapott, például az évi tízezer vagyonosodási vizsgálat hárul rájuk. Ennek érdekében több száz új álláshelyre vártak-várnak jelentkezõket. Mindeközben nagy számban mentek nyugdíjba munkatársak, ennek következtében körülbelül kétezer új embert kellett felvenniük. Felvetõdött annak gyanúja, hogy bûnözõi körök megpróbálnak "elõélet" nélküli frissen végzett fiatalokat bejuttatni az ellenõrzési területre, hogy onnan alkalmanként információkat juttassanak ki vizsgálatokról. Ezt egyébként igen megnehezíti, hogy a számítógépes rendszer minden mûveletet naplóz, adatot törölni csak fõnöki írásbeli engedéllyel szabad. Ha valaki olyan aktába tekint bele, amelyre a munkája nem ad indokot, azt felelõsségre vonják. Ezért bocsátották el azt a revizort másfél éve, akirõl bebizonyosodott, hogy az õ közremûködésével kerültek egy napilaphoz adatok Gyurcsány Ferenc miniszterelnök különféle gazdasági érdekeltségeirõl. A számítógépes rendszer egyébként a teljes adatállományt idõközönként lemásolja, az adathordozót pedig az APEH épületén kívül elzárják, tehát az akták korábbi és a késõbbi tartalma bármikor összehasonlítható.